Siden i fredag har den 23-årige mand kæmpet for livet på Aalborg Universitetshospital. Nu er han uden for livsfare, lyder det fra politiet.

En 23-årig mand er søndag blevet erklæret uden for livsfare efter en ulykke tidligere på ugen, hvor manden faldt i fjorden og nær druknede. Manden var faldet i Østre Havn i Aalborg og havde været under vandet i noget tid, inden redningsdykkerne fik ham hevet op af det iskolde vand. Han blev efterfølgende kørt på Aalborg Universitetshospital, hvor han hele weekenden har været indlagt på intensiv afdelingen. Søndag er han blevet erklæret i bedring, og er blevet flyttet til en anden afdeling. Det oplyser Nordjyllands Politi. - Han er heldigvis uden for livsfare. Nu skal han bare helt på ret køl, inden han bliver sendt hjem igen, lyder det fra vagtchefen hos politiet. Årsagen til, at manden faldt i vandet, er ukendt. Han har adresse på havnen. Der har i de seneste døgn været hele tre episoder med personer, der er havnet i den kolde Limfjord.